Document ID: /roh_data/filtered/fineweb-2-filterrobots_roh.jsonl.gz/72932

Mi'amia la tema
- Dumengia, 19.4.2020, 9:03
-
Emprima emissiun:
- Dumengia, 19.4.2020, 9:03, RTR
Tar blers è la tema per il mument fitg preschenta en il mintgadi. Ma è la tema propi insatge che sto far tema?
Igl emporta pauc, sche jau hai tema dad in virus, da filiens u da l'autezza – quai che succeda en mes corp en situaziuns da tema è adina il medem: ils ormons da stress ma lubeschan da focussar sin il privel e dad emblidar tut il rest. Mia tema è pia in instrument da protecziun, senza il qual mes perdavants n'avessan forsa gnanc survivì.
Ma tge succeda, sche mia tema è constanta e dominescha tut mias acziuns? Cura è ina tema sanadaivla e cura discurr'ins dad in «disturbi» da la tema? Pertge hai jau dapli temas che mes vischin? Pon ins emprender d'affruntar la tema u è quai ina chaussa da caracter?
En La Marella ans dumandain nus er, sche la tema ha propi merità sia schletta reputaziun! È ella forsa tuttina dapli «amia» che «inimia»? È ella quella che ma mussa, tge ch'è impurtant per mai, tgenins ch'èn mes desideris ils pli profunds e per tge che jau sun pronta da cumbatter?
Discurrer da la tema na fan blers betg gugent – ma La Marella rumpa il silenzi enturn quest'emoziun, quai ensemen cun Bettina Inauen che vegn sco sanitaria da salvament confruntada regularmain cun las temas da pazients e confamigliars, cun ils psicologs Mathias Egger e Silvia Deplazes e lura er cun Roland Vögtli (alias Cha da Fö) che ha in di schizunt scrit ina carta postala a si'atgna tema. Il cabarettist e musicist Flurin Caviezel, lez tradescha a nus, pertge ch'el n'ha ina notg insumma betg savì durmir, quai pervia da la tema.
Cura che la tema sa transfurma en odi
Nossas temas pon tenor situaziun er sa transfurmar en odi. Sco pli ferma emoziun negativa che l'uman po resentir è l'odi responsabel per guerras, genocids, assassinats e fanatissem. Il 2017 era La Marella sa fatschentada cun quell'emoziun che po nascher dapertut: en famiglia, tranter vischins, sin plazza da pausa, tranter naziuns, en la politica u en la rait.
Tge è tipic per l'odi? Pertge è el uschè grev da sragischar? E tge profil psicologic han «haters» che passentan uras a disfamar glieud en l'internet?
Il psicolog Philipp Ramming tradescha en quest'emissiun, pertge che l'odi è in'emoziun existenziala per persunas destabilisadas. E cun Jon Pult (che era lura anc deputà en il Cussegl Grond) era La Marella sa dumandada, schebain l'odi daventa pli e pli er in instrument politic.
Nagin gust da sa fatschentar cun tema ed odi?
Lura po questa Marella or dal 2018 forsa esser insatge per vus:
Cura es Ti ventiraivel? Questa dumonda ha La Marella tschentà ad audituras ed auditurs. Las respostas èn uschè variadas sco las persunas sezzas; rirs duffants, tschivliez dutschels, far tschaiver, esser sulet, far viadis, turnar a chasa, chantar, far sport e.u.v.
La tschertga da la ventira cuzza dapi millennis, mo ina resposta definitiva ed ina che vala per tuts nha lumanitad anc betg chattà. La Marella sa metta tuttina a la tschertga da ventira, quai cun agid dal filosof Iso Camartin e da Marina Berini, docenta per luschenumnà Schulfach Glück.
Contribuziuns
-
Cura che la tema sa transfurma en odi
-
Cura es ti ventiraivel?